Najčitajniji portal na jugu Srbije – Južne vesti, poslednjih meseci poreska kontrola obilazi gotovo svakodnevno, a pošto za pet godina nikada nije pronađena bilo kakva nepravilnost u poslovanju, novinari te redakcije sumnjaju da se radi o politički motivisanoj kontroli.

(arhiva)Foto: printsckreen

Zanimljiva je činjenica da se za rad Južnih vesti najviše interesuju Beograđani, jer anonimne prijave stižu upravo iz Beograda, prenosi N1.

Ko su ovde poreski inspektori, a ko novinari? I jedni i drugi dane provode u redakciji Južnih vesti. Na ukupno 20 zaposlenih – dve poreske kontrole paralelno češljaju papire niškog portala kritički nastrojenog prema lokalnoj, ali i republičkoj vlasti.

„Činjenica da oni od 2013. intenzivno proveravaju rad Južnih vesti, da te kontrole traju mesecima i da nikada do sada, nijedan izveštaj nije pokazao da su pronašli jednu jedinu nepravilnost pokazuje nameru da oni, ne samo vide da li je sve regularno, nego nameru da nađu nešto što nije regularno“, kaže Predrag Blagojević, urednik Južnih vesti.

Zato su poreski inspektori s Južnih vesti prešli na njihove poslovne partnere i oglašivače.

„Viču na njih, bukvalno ih zastrašuju i te firme nam se javljaju i bukvalno nam kažu „benefit koji mi imamo od saradnje je mnogo manji od štete koju možemo da imamo s poreskom upravom. Na taj način se rasteruju naši klijenti, objašnjava Blagojević.

Ali ni tu nije kraj upornim poreskim inspektorima. Jedan od njih, kažu u Južnim vestima, kontaktirao je privatno članove porodice vlasnika firme s kojom portal sarađuje, tim ljudima pokazivao ugovore gde se vidi da Južne vesti za projekte dobijaju novac od Ujedinjenih nacija, OEBS, Evropske unije ili ambasada i to predstavljao kao dokaz da novinari tog portala rade za strane službe.

„To radi poreski inspektor koji obilazi klijente? To je debelo izlaženje iz ovlašćenja poreskog inspektora i to je dokaz da je reč o pritisku, a ne o redovnoj kontroli“, dodaje Blagojević.

Da li je takav postupak praksa ili pritisak – Poresku upravu pitali smo i mi, ali su se pozvali na član 7 Zakona o poreskom postupku po kom je svaki dokument, informacija, podatak ili druga činjenica o poreskom obvezniku u postupku tajni podatak.

U Nezavisnom društvu novinara Vojvodine kažu da su na meti poreskih organa mediji koji kritički izveštavaju o vlasti, dok se podobnima, poreski propust oprašta.

„Ovo je jedan od novijih modela pritisaka koji se sinhronizovano pojavljuju u velikom broju lokalnih samouprava u zemlji“, ocenjuje Nedim Sejdinović, predsednik NDNV.

Čeka li Južne vesti sudbina Vranjskih? Gašenju tog nedeljnika i portala krajem prošle godine prethodile su nenajavljene posete poreskih inspektora.

Koliko se medija u Nišavskom okrugu našlo pod lupom poreskih uprava za poslednjih šest godina i kakvi su rezultati? To su Poresku pitali i novinari Južnih vesti, po Zakonu o slobodnom pristupu informacijama od javnog značaja. Odbijeni su uz obrazloženje da je reč o tajnim podacima, međutim, Poverenik je, po žalbi Južnih vesti, preinačio odluku poreske uprave i naložio im da, bez odlaganja, novinarima dostave tražene informacije.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se